ଯାଜପୁର ଅଫିସ :ଯାଜପୁର ଜିଲ୍ଲା ବରୀ ବ୍ଲକ୍ ଅଂଚଳରେ ବନ୍ୟା ଜଳ ପ୍ରବେଶ କରିଛି । ନୂଆନଈର ବନ୍ୟା ଜଳ ମାଡିଆସି ବରୀ-କଳାମାଟିଆ ରାସ୍ତା ସାଇ ମନ୍ଦିର ନିକଟରେ ରାସ୍ତା ଉପରେ ୨ ଫୁଟର ବନ୍ୟାଜଳ ପ୍ରବାହିତ ହେବା ଦ୍ୱାରା ବରୀ-କଳାମାଟିଆ ଯୋଗାଯୋଗ ବିଛିନ୍ନ ହୋଇ ପଡିଛି । ଖରସ୍ରୋତା ଶାଖା ତନ୍ତିଘାଇ ନଦୀରେ ବନ୍ୟାଜଳ ବୃଦ୍ଧି ଘଟିଛି । ଯାହାଫଳରେ ଅଙ୍ଗାଳୋ, ମଧୁସୂଦନପୁର, ଅନ୍ୟାସୀପୁର , ବାଲିବିଲି, ଅରଙ୍ଗାବାଦ, ରତଳାଙ୍ଗ , ବୋଦୁଅ, ଉଦୟନାଥପୁର , ରମ୍ପା ପଂଚାୟତର ପାଟ ଜମିରେ ବନ୍ୟାଜଳ ମାଡି ଯାଇଛି । ସନ୍ଧ୍ୟାରେ ରମ୍ପା ପୋଲ ଉପରେ ବନ୍ୟାଜଳ ପ୍ରବାହିତ ହୋଇଛି ।
ବିରୂପା, କେଲୁଅ ନଦୀରେ ବନ୍ୟାଜଳ ସମାନ୍ୟ ବୃଦ୍ଧି ଘଟିଥିଲା ବେଳେ ଗମୁଁ, ଶେରପୁର, ମହାକାଳପଡା ପଂଚାୟତରେ ପାଟ ଜମିରେ ବନ୍ୟାଜଳ ମାଡିଯାଇଛି । ମୋଟ ବରୀ ବ୍ଲକ୍ର ୨ ହଜାର ହେକ୍ଟର ଚାଷଜମିରେ ବନ୍ୟା ଜଳ ମାଡିଯିବା ଦ୍ୱାରା ଧାନ ଫସଲ ନଷ୍ଟ ହେବାର ଆଶଙ୍କା ଦେଖାଦେଇଛି । ନଦୀ ବନ୍ଧର ରେନକୋର୍ଟ ଗୁଡିକ ବାଲିବସ୍ତା ପକାଯାଇ ମରାମତି କରାଯାଉଛି । ପ୍ରଶାସନ ପକ୍ଷରୁ ଜିଲ୍ଲାପାଳ ରଞ୍ଜନ କୁମାର ଦାସ, ତହସିଲଦାର ସରୋଜକାନ୍ତ ନାୟକ, ବିଡିଓ ଶିବାନନ୍ଦ ସ୍ୱାଇଁ ପ୍ରମୁଖ ବନ୍ୟାଂଚଳ ପରିଦର୍ଶନ କରି ତହସିଲ କାର୍ଯ୍ୟାଳୟରେ ଏ ନେଇ ସମୀକ୍ଷା ବୈଠକ କରିଥିଲେ । ଏଥିରେ ବରୀର ବରିଷ୍ଠ ବିଜେଡି ନେତା ଦେବେନ୍ଦ୍ର ଦାସ ଉପସ୍ଥିତ ରହି ବନ୍ୟା ନିୟନ୍ତ୍ରଣ ଉପରେ ଜିଲ୍ଲାପାଳ ଦାସଙ୍କ ସହ ଆଲୋଚନା କରିଥିଲେ ।
ଏଥି ସହିତ ଦେବେନ୍ଦ୍ର ଦାସ ବ୍ରାହ୍ମଣୀ ନଦୀ କୂଳ ବସ୍ଥି ସାହୁପଡା, ମମାଟିଆପଡା ଆଦି ଗ୍ରାମ ବୁଲି ବନ୍ୟା ବପନ୍ନଙ୍କୁ ଭେଟିଥିଲେ । ବନ୍ୟାକୁ ମୁକାବିଲା କରିବା ପାଇଁ ୩ଟି ବୋଟ ବ୍ୟବସ୍ଥା କରାଯାଇଛି । ବାତ୍ୟା ଆଶ୍ରୟସ୍ଥଳୀରେ ବିପନ୍ନଙ୍କୁ ରଖାଯିବା ପାଇଁ ବ୍ୟବସ୍ଥା ଚାଲିଛି । ତେବେ ବନ୍ୟା ପରିସ୍ଥିତି ନିୟନ୍ତ୍ରଣାଧିନ ରହିଛି । ନଦୀ ମାନଙ୍କରେ ବିପଦ ସଂକେତ ତଳେ ବନ୍ୟା ପାଣି ପ୍ରବାହିତ ହେଉଛି । ବନ୍ୟା ପରିସ୍ଥିତି ସଙ୍ଗିନ ହେଲେ ପ୍ରଶାସନ ମୁକାବିଲା କରିବା ପାଇଁ ସମସ୍ତ ପ୍ରସ୍ତୁତି ପର୍ବ ସାରିଛି ବୋଲି କୁହାଯାଇଛି ।
ପଛୁଆ ପାଣିର ବନ୍ୟା ,ଏବେ ବି ବହୁ ଗାଁ ପାଣିଘେରରେ , ହରଭଙ୍ଗା -ବୌଦ୍ଧ ଯୋଗାଯୋଗ ବିଛିନ୍ନ, ଚାଷଜମି ଜଳମଗ୍ନ.
